钦定古今图书集成/方舆汇编/职方典/第1095卷 > 漳州府建置沿革考 府志
## 钦定古今图书集成/方舆汇编/职方典/第1095卷 > 漳州府建置沿革考 府志

本府

《禹贡》扬州之域。周职方七闽地也。秦并天下，置闽中郡。汉属闽越。武帝建元间，又封无诸孙馀善为东越王。后数叛汉，乃尽徙其民于江淮间，虚其地。东汉为会稽郡冶县地，后又分属南部都尉。建安初，以南部置候官等五县，而漳地属候官。晋为晋安郡地。宋、齐因之。梁以来，为南安郡地。大同四年，始筑龙溪。陈隶闽州，改隶丰州。隋为建安郡四县之一。唐初隶岭南道。高宗仪凤三年，寇陈谦等连结诸蛮，攻潮州，守帅不能制，左玉钤卫翌府左郎将陈元光讨平之，开屯于漳水之北，且耕且守。嗣圣三年，元光请于潮、泉间建一州，以抗岭表，诏从之。因即屯所为州，并置漳浦县属焉。漳为州自此始。开元四年，徙治李澳川，为今漳浦县。二十二年，改隶岭南经略使。二十八年，析置怀恩县，领县二。二十九年，省怀恩入漳浦，而以泉之龙溪来属。天宝元年，改州为漳浦郡，还隶福建。十年，又改隶岭南。乾元二年，复为漳州。上元元年，还隶福建。大历十二年，割汀之龙岩县来属，领县三。兴元元年，刺史柳少安请徙“州治于龙溪” ，未报。贞元二年，摄州事陈谟白观察使卢惎以闻，乃以龙溪为漳州治，其李澳川、漳浦县治如故。光启元年，光州刺史王绪苦秦宗权诛求，南走闽，攻陷汀、漳二州。绪暴众，囚绪，推王潮为主，克泉州，请命于福建观察使陈岩。岩以潮为其州刺史。传弟审知，遂王闽中，五世而灭。五代南唐，改漳州为南州。晋开运中，朱文进擅命，以程赟为刺史，衙将留从效杀赟，据泉、漳二州。宋建隆三年，留从效死，陈洪进有其地，始奉正朔。乾德四年，复为漳州。太平兴国三年，洪进纳土，属威武军。五年，以泉州之长泰县来属，领县四。雍熙二年，属福建路。元至元十六年，升为漳州路，隶福建行中书省，领录事司一，县如故。至治中，析龙溪、漳浦、龙岩三县地，置南胜县，共领县五。至正八年，立漳州分元帅府。十六年，改南胜为南靖。二十一年，以新翼万户罗良为福建行省参政，兼守漳州路。二十六年，陈友定袭陷之。明洪武元年，兵取陈友定，改为漳州府，隶福建承宣布政使司，罢录事司，领县仍旧。城内置漳州卫，领左、右、中、前、后五千户所，边海置镇海卫，领左、右、中、前、后、陆鳌、悬钟、铜山八千户所，及置铜山水寨、悬钟澳。成化三年，析龙岩地置漳平县。正德十二年，析南靖地置平和县。嘉靖九年，析漳浦地置诏安县，凡领县八。四十四年，析龙岩地及割延平府大田、永安二县地，置宁洋县。隆庆元年析龙溪、漳浦地置《海澄县》，凡十云。

皇清定鼎，领县如故。惟漳州、镇海二卫及各所俱渐。

次裁革

龙溪县：〈附郭。〉

本梁南安郡地。大同中，始析置龙溪为南安属，以西江上九龙昼戏，故名其江为九龙江，县曰龙溪县。陈光大间，属丰州。隋开皇九年，属泉州。唐嗣圣十六年，属武荣州，州寻废，县还属泉州。十七年，复置武荣州，县仍属焉。景云二年，改属泉州。开元二十九年，始来属漳州。贞元二年，徙州治于此，遂为附郭县。宋仍旧。元至治中，析七都置南靖县。明隆庆元年，复析五都置“海澄县。”

皇清因之。

漳浦县

旧附郭县也。本古绥安县地。唐嗣圣三年，与州并置。初在梁山之下，地名云霄，其南漳水出焉，因名漳浦。开元四年，州民余共讷等以地多瘴，请徙李澳川，诏从之。去旧治八十里，仍名漳浦。二十八年，析立怀恩县。明年，省怀恩县入漳浦。贞元二年，徙州治于龙溪，始为支县。宋、元、明俱依旧属漳州府。明嘉靖九年，析二、三、四五都置诏安县。隆庆间，又析二十三都《九图》置海澄县。

皇清因之，而以镇海卫之地属焉

龙岩县

本晋新罗地也，为苦草镇。唐开元二十四年，开福、抚二州山峒置汀州，以苦草镇为新罗县。天宝元年，以县东有岩如屋，其中虚，石壁有纹如龙，头角鳞鬣皆具，因改名“龙岩。” 大历十二年，改属漳州。宋、元、明因之。成化四年，析居仁等五里置漳平县。隆庆元年，又析集贤里置宁洋县。

皇清因之。

南靖县

本龙溪、漳浦、龙岩三县地也。元至治中，以其地险远，难于控驭，乃割置县治，在九围矾山之东，名曰“南胜。” 至元三年，畬寇李胜等作乱，杀长史晏只哥。时同知郑晟、府判喜春，会万户张哇，哇讨之不利。邑人陈君用袭杀胜，乃徙治于小溪琯山之阳。至正十六年，县尹韩景晦以其地僻多瘴，又徙于双溪之北，改名“南靖。明因元旧。正德十三年，析清宁、新安二里置平和县。嘉靖四十年，饶贼陷城，乃迁县治于大帽山下。万历二十三年，复改还旧县。

皇清因之。

长泰县

本隋泉州南安县武德乡地也。唐乾符三年，邑长张思进始置武德场，以便输纳。文明元年，改为武胜，又改为武安。南唐保泰元年，升为县，改名长泰。宋太平兴国五年，邑民杨海等以本县去泉州三百馀里，期会征输不便，乞舍远就近，改隶漳州。泉守林金吾以闻，于是县始属于漳。元、明仍宋旧。

皇清因之。

漳平县

本龙岩县地。明成化三年，龙岩县民林廷琥等，以“居仁、聚贤、感化、和睦、永福” 五里去县远而地险，赋税不供，请别置一县以控制之。朝廷下三司议。七年遂析置漳平县。邑居漳上流千山之中，此为平衍也。嘉靖十四年，割聚贤里九图置大田县，属之延平府。

皇清因之。

平和县

本南靖县治。明正德间，象湖等处作乱，提督军门王守仁发二省兵剿平之。于是南靖儒学生员张浩然、乡老曾敦立等呈请设县，守仁为奏请于河头大洋陂地方开设县治，割南靖、清宁、新安二里地以畀之，县名“平和。”

皇清因之。

诏安县

本漳浦县南诏地。宋为临水驿。元至正间，右丞罗良命屯官陈君用城之。明弘治间，广寇为患，调漳州卫后所官军，置守御千户所。正德己卯设捕盗通判驻焉，兼督平和、饶平，寻以不便废。嘉靖八年，乡民许仲远等请设县。九年议析漳浦县二、三、四、五都为县，名县曰“诏安” ，取“南诏安靖” 之义。

皇清因之。

海澄县

本龙溪县八九都地，旧名月港。明正德间，土民私出海货，番诱寇，禁之不止。嘉靖九年，巡抚胡琏议移巡海道镇漳州，于海沧置安边馆，岁委通判一员驻守。二十七年，巡海道柯乔议设县治于月港九都，适地方稍宁，暂停止。三十年，建“靖海馆” ，以通判往来巡缉。三十五年，“海寇” 谢老突至，掳掠焚毁。军门阮鹗召居民筑土堡，为防御计。未几，倭入寇，奸民乘机为乱，结巢盘据，遍掠人民。四十二年，巡抚谭纶始招抚之，仍更靖海馆，设海防同知于此。四十三年，巡海道周贤宣计擒巨寇张维等，正以典刑，地乃大定。时听选官李英、陈銮等在京，具奏设县，事下覆议。四十四年，知府唐九德议，割龙溪县自一都至九都及二十八都之五图，并漳浦县二十三都九图地方，凑立一县，转呈抚按，奏请俞允，锡名海澄县。隆庆元年，唐知府亲诣定基鸠工，而县治告成。

皇清因之。

宁洋县

本龙岩县集贤里之东西洋，四山环列，中故宽平。明正统间，始设巡检司于此，以控谿峒之民。嘉靖四十一年，山寇廖选、苏阿普等聚为乱，漳平知县魏文瑞奉讨贼檄，统乡兵进战，死之。龙岩生员曹文华、曹鸣凤等呈请设县，巡海道周贤宣单车入县境，相度形势，苏阿普等众犹聚于龙头寨。四十四年，官兵进剿，山峒悉平，始题请立县，命名“宁洋” ；革巡检司，割龙岩县集贤里。

《五图》，延平府大田、永安二县各三图以成县治，时隆庆元年也。

皇清因之。

漳州卫

唐时建置无考。宋本州置福建路钤司，总制一路军马。其置于漳者，以潮、广蛮獠出没之处也。元置新军万户府。至元九年，改为宣慰司都元帅府。明洪武三年，置漳州卫，领左、右、中、前、后五千户所，属福建都指挥使司。成化七年，“调镇海卫后千户所戍龙岩，改属漳州卫曰守御龙岩中中千户所。” 弘治十八年，又调漳州卫后千户所戍南诏，曰“南诏守御千户所。” 仍属本卫。

皇清革去“卫兵”，设卫官一员管理屯务。至康熙七年，

一，并裁去粮归各县，龙溪屯粮归漳州通判，卫遂废。镇海卫明洪武二十年始置，统左、右、中、前、后五千户所，及置陆鳌、铜山、悬钟三守御千户所以属。成化七年，调后千户所戍龙岩，改属漳州卫，止存四所及陆鳌等三所，属福建都指挥使司。顺治十八年，迁界奉。

旨“裁之。”